钦定古今图书集成/理学汇编/学行典/第252卷 > 戴槚
## 钦定古今图书集成/理学汇编/学行典/第252卷 > 戴槚

按《宁波府志》：“戴槚，字育之，巩昌太守浩之子。浩归自
巩昌，先世田庐外无一长物。晚值郁攸，仅存一楼。槚
市宅郡城，迎二亲以养，旦夕省候，辞色怡婉。每出入
扶掖左右，岁时资束修，营致甘旨，至没犹孺慕终身，
语及辄泣下。与庶兄析产让美，受恶加惠亲族，赈穷
赒乏。以贡授兴化府学训导，以身为教，赈恤贫士。寻”
陞连城教谕，即自表免，就子鳌封。既归，足不迹公府。
缙绅耆英之会，间一赴之。里闾过从，布衣徒步至大
耋，愈抑抑畏敛，对客必自名。家居坐不中席，食无重
味，好称人善而匿其过。一日，家获盗，纵之使去，且举
所盗物畀之曰：“吾知汝贫，无恐也。”乡人鬻田而浮其
直，或告之，答曰：“彼失其业，忍与较锱铢乎？”自少至老，
无妄语，无慢容，中心澹然，寡于嗜欲。闭阁危坐，终日
读书赋诗。四子皆第进士，别有传。